|  |
| --- |
| **A REYN Romani Early Years Network nemzetközi szakmai hálózat, melynek célja, hogy a Roma kisgyerekekkel (0-3) foglalkozó szakemberek szakmai fejlődéséhez segítséget nyújtson.****A magyar REYN olyan szakembereket tömörít, akik közvetlenül roma kisgyerekekkel foglalkoznak (pedagógusok, elméleti szakemberek, non profit szervezetek munkatársai, stb.). A közvetlen célcsoport a 0-3 év közötti gyerekekkel foglalkozó szakértők, de természetesen a nagyobb gyerekekkel (3-8 év), illetve várandós anyákkal foglalkozó kollégák is beletartoznak a hálózatba.** |

**Szakpolitikai ajánlás**

**Romani Early Years Network (REYN) - Hálózat a roma kisgyermekek korai fejlesztéséért**

A „Program for International Student Assessment”, azaz a PISA-felmérés eredményei alapján a hazai 15 éves korosztály a többi „OECD” ország hasonló korosztályú tagjaihoz viszonyítva jelentősen alulteljesít az iskolában. Jelentős különbségek figyelhetők meg a gazdaságilag jó helyzetben lévő, és a hátrányos helyzetű tanulók között. A magyar tanulók harmada nem tud értelmezően olvasni és számolni. Ezek a lesújtó eredmények és az elmúlt évtized hasonló felméréseinek eredményei világossá teszik, hogy a magyar tanulók (és ezáltal az ország) sikerességének, versenyképességének javítása érdekében átgondolt beavatkozások szükségesek, különös figyelemmel a hátrányos helyzetű családok gyerekeire.

A hátrányos helyzetű gyerekek, köztük a roma gyerekek többsége otthon nem tud hozzájutni azokhoz a készségfejlesztő erőforrásokhoz, amelyek az iskolai sikerességüket megalapoznák, ráadásul a szegénység és a kirekesztettség további hátrányokkal sújtja őket: a megfelelő táplálkozás hiánya és minőségi oktatás hiánya alapvetően meghatározza későbbi pályafutásukat. A gyermek születése és életének harmadik éve közötti időszak a legfontosabb a későbbi fejlődés, egészség és sikeresség szempontjából. A hátrányos helyzetű és roma gyerekek jelentős része leginkább ebben a korában nélkülözi a fejlődéséhez szükséges alapvető eszközöket.

A REYN Magyarország – *Hálózat a roma kisgyermekek korai fejlesztéséért* célja, hogy minél több roma gyermek számára biztosítsa az óvodáskor előtti és óvodáskor alatti minőségi szakmai ellátást, amely jelentősen hozzájárulhat a gyerekek későbbi tanulmányi sikerességéhez

Ennek érdekében a következő javaslatokat tesszük:

1. Meg kell erősíteni a közoktatás rendszerében a korai fejlesztés feltételeit, ki kell alakítani intézményrendszerét, és országosan biztosítani kell a hozzáférést, különös tekintettel a leszakadó régiókra.
2. A korai fejlesztés intézményi koordinálásáért felelős, erős súllyal rendelkező szervezeti egységet kell létrehozni az oktatásért felelős minisztériumban.
3. Komplex, ágazati együttműködést kell kialakítani a kora gyerekkori fejlesztésben érintett intézményrendszerek és szakemberek között; az oktatás-nevelés, a szociális ügy és az egészségügy intézményei között, elsősorban helyi, települési szinten, és az együttműködést a személyre szabott fejlesztés szolgálatába kell állítani.
4. Az ágazati együttműködésbe be kell vonni a területen aktív és hatékony civil szerveződéseket.
5. A javasolt beavatkozások megkezdése előtt fel kell mérni és értékelni kell a kora gyermekkori fejlesztéshez kapcsolódó meglévő programokat, ellátásokat, intézményeket, és ezek alapján kell megtervezni a konkrét intézkedéseket.